**Și se întorc, iar, mugurii-n cuvinte**

*Geoserafim*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Și se întorc, iar, mugurii-n cuvinte

Din seva iernii care a trecut,

Cu noi poeme peste vechi morminte

Și cu lumini ce-odată ne-au durut.

Și iarba crește viguroasă-n sânge

Pe munți de clorofilă noi urcăm,

Iar ochii noștri nu mai știu a plânge,

Când, pe-ntuneric, inimi căutăm

Să umplem cu iubire primăvara,

Ce umblă, în tăcere, prin grădină

Și-adoarme neștiută, frântă, seara

Pe-un gineceu de floare de sulfină.

Din vis în vis, ea intră-n viața noastră

Și nu mai vrea să plece vreodat’,

Dar sora ei în rochie albastră

Ne cheamă-n dansul ei nevinovat

Să ne arate plajele comune

Acolo unde pescărușii mor

Cu fiecare toamnă, în genune,

Strigând, zadarnic, după ajutor.

Iar viscolul va scrie alte drame

Pe țărmurile triste, argintii,

De unde zeci de bărci cu mii de mame

Se duc să nască,-n larg, cârmaci-copii ...